b"\n_START_ARTICLE_\nGrojer\n_START_PARAGRAPH_\nGrojer  (francosko: Gruy\xc3\xa8re) je vrsta \xc5\xa1vicarskega trdega sira.\n_START_SECTION_\nZna\xc4\x8dilnosti\n_START_PARAGRAPH_\nSir grojer je podoben ementalcu, samo da je manj\xc5\xa1i. Tudi njegova oblika spominja na mlinski kamen, z ravno ali rahko izbo\xc4\x8deno obodno ploskvijo ter ravnima osnovnima. Hlebec ima premer 40 do 65\xc2\xa0cm, ter je visok 9 do 13\xc2\xa0cm. Te\xc5\xbea hlebca se z ozirom na velikost spreminja in zna\xc5\xa1a od 20 do 45\xc2\xa0kg. Skorja je \xc4\x8dvrsta, zlato rumene do rjavkaste barve. Na prerezu je testo \xc4\x8dvrsto. O\xc4\x8desa grahove velikosti (3 do 5\xc2\xa0mm) so enakomerno porazdeljena. Testo je \xc4\x8dvrsto, vendar se lepo re\xc5\xbee. Sir ima \xc4\x8dist, aromati\xc4\x8den vonj in poln, sladko - slan, pikanten okus, ki spominja na orehe. Sir vsebuje od 45 do 52% ma\xc5\xa1\xc4\x8dobe v suhi snovi in okoli 52% vode v nema\xc5\xa1\xc4\x8dobni snovi, ter okoli 1,6% soli. \xc4\x8cas zorenja originalnega grojerja je najmanj 6 mesecev.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nLeta 2001 je grojer dobil \xc5\xa1vicarsko oznako geografsko za\xc5\xa1\xc4\x8ditenega izdelka AOC (Appellation d'origine contr\xc3\xb4l\xc3\xa9e) od 2013 proizvodnja poteka pod nadzorom AOP (Appellation d'origine prot\xc3\xa9g\xc3\xa9e). Skrb za kakovost \xc5\xa1vicarskega sira je na nacionalni ravni tako velika in natan\xc4\x8dna, da razlike med posameznimi proizvajalci niso omembe vredne.\n_START_SECTION_\nRaz\xc5\xa1irjenost\n_START_PARAGRAPH_\nGrojer izdelujejo tudi v Franciji, francosko poimenovanje grojerju podobnega sira je Gruy\xc3\xa8re de Comt\xc3\xa9, kraj\xc5\xa1e Comt\xc3\xa9. Grojer izdelujejo po \xc5\xa1vicarskem zgledu tudi drugje po Evropi in  tudi v ZDA. V anglosaksonskih de\xc5\xbeelah je znan pod imenom Swiss Cheese (\xc5\xa1vicarski sir)."